Ξένοι στη Βενετία

Ξένοι στη Βενετία (αγγλικός τίτλος The Comfort of Strangers, κυριολεκτικά Οι ανέσεις των ξένων) είναι μυθιστόρημα του Ίαν ΜακΓιούαν που δημοσιεύθηκε το 1981. Είναι το δεύτερο μυθιστόρημα του συγγραφέα και διαδραματίζεται σε μια ανώνυμη πόλη που μοιάζει πολύ με τη Βενετία. Η πλοκή ακολουθεί ένα ζευγάρι Βρετανών καθώς μπλέκονται άθελά τους στις σαδομαζοχιστικές σεξουαλικές φαντασιώσεις ενός ντόπιου ζευγαριού, με τραγικές συνέπειες. 

Το 1990 διασκευάστηκε σε ταινία με σενάριο του Χάρολντ Πίντερ και σκηνοθεσία του Πολ Σρέιντερ.

Υπόθεση
Η Μαίρη και ο Κόλιν είναι ένα ζευγάρι Άγγλων που κάνουν διακοπές στο εξωτερικό σε μια πόλη που δεν κατονομάζεται (αν και η λεπτομερής περιγραφή υποδηλώνει έντονα τη Βενετία). Η Μαίρη είναι διαζευγμένη με δύο παιδιά και ο Κόλιν ο όμορφος εραστής της. Είναι μαζί επτά χρόνια, αλλά η σχέση τους δεν είναι πλέον τόσο παθιασμένη όσο κάποτε, είναι όμως αξιόπιστη και ασφαλής.

Ένα βράδυ, το ζευγάρι χάνεται ανάμεσα στα κανάλια αναζητώντας εστιατόριο και συναντά έναν φαινομενικά φιλικό άντρα που συστήνεται ως Ρόμπερτ. Υπόσχεται να τους οδηγήσει σε ένα μπαρ και τους συνοδεύει. Ωστόσο, η κουζίνα στο πολυσύχναστο μπαρ είναι κλειστή εκείνη τη μέρα. Ο Ρόμπερτ, που όπως αποκαλύπτεται αργότερα είναι ο ιδιοκτήτης, τους σερβίρει κρασί. Καθώς πίνουν, τους διηγείται ιστορίες της παιδικής του ηλικίας, εστιάζοντας στην κακοποίηση που υπέστη στα χέρια του πλούσιου, σαδιστή πατέρα του.

Όταν το μπαρ κλείνει, φεύγουν αλλά ο Ρόμπερτ δεν τους εξηγεί τον δρόμο επιστροφής τους προς το ξενοδοχείο. Η Μαίρη και ο Κόλιν περιφέρονται στους σκοτεινούς δρόμους πεινασμένοι, κουρασμένοι και μεθυσμένοι, κοιμούνται καθισμένοι σε μια σκάλα για λίγο και περιφέρονται στην πόλη μέχρι να ξημερώσει. Εντελώς εξαντλημένοι, κάθονται τελικά σε ένα μπαρ, όπου τους βρίσκει ο Ρόμπερτ, ζητά συγγνώμη για το προηγούμενο βράδυ και τους καλεί στο σπίτι του για να γνωρίσουν τη γυναίκα του. Η Μαίρη και ο Κόλιν προσπαθούν να αποφύγουν την πρόσκληση, αλλά είναι πολύ αδύναμοι για να αντισταθούν. Ο Ρόμπερτ τους οδηγεί στην κρεβατοκάμαρα των ξένων, όπου κοιμούνται.

Όταν ξυπνούν, διαπιστώνουν ότι τους έχουν πάρει τα ρούχα. Συναντούν την Καρολάιν τη σύζυγο του Ρόμπερτ που είναι ανάπηρη. Η Καρολάιν παραδέχεται στη Μαίρη ότι τους κοίταζε για ώρα ενώ ήταν γυμνοί στο κρεβάτι. Τους δίνει τα πλυμένα και στεγνωμένα ρούχα τους και τους προσκαλεί να δειπνήσουν. Ο Ρόμπερτ φτάνει αργότερα. Το ζευγάρι ανακουφίζεται όταν φεύγει από το σπίτι και επιστρέφοντας στο ξενοδοχείο νιώθει αναζωογονημένο.

Επιστρέφουν στην εξερεύνηση της πόλης, χωρίς καμία πρόθεση να επιστρέψουν στο σπίτι του Ρόμπερτ. Ωστόσο, φτάνουν εκεί τυχαία και ξαναβρίσκονται προσκεκλημένοι. Αυτή τη φορά, ο Ρόμπερτ παίρνει τον Κόλιν και τον πηγαίνει στο εστιατόριό του. Στο δρόμο απευθύνεται σε αρκετούς άντρες στην τοπική διάλεκτο. Όταν φτάνουν, ο Ρόμπερτ εξηγεί ότι τους έλεγε ότι ο Κόλιν είναι ο εραστής του. Εν τω μεταξύ, η Καρολάιν λέει στη Μαίρη τα πάντα για τη σαδομαζοχιστική σχέση που έχει με τον Ρόμπερτ, ο οποίος την κακομεταχειρίζεται τόσο βίαια κατά τη διάρκεια του σεξ που κάποτε της έσπασε την πλάτη, με αποτέλεσμα την τωρινή της αναπηρία. Ωστόσο, επισημαίνει ότι απολαμβάνει να την πληγώνει και να την μισεί ο σύζυγός της. Τελικά, μοιράστηκαν ακόμη και μια αμοιβαία φαντασίωση, δηλαδή να σκοτώσουν κάποιον. 

Η Καρολάιν σερβίρει τσάι στη Μαίρη και την πηγαίνει στην κρεβατοκάμαρά της. Οι τοίχοι είναι καλυμμένοι με φωτογραφίες του Κόλιν, που τραβήχτηκαν κατά τη διάρκεια των διακοπών τους. Εκείνη τη στιγμή, η Μαίρη συνειδητοποιεί ότι σκοπεύουν να σκοτώσουν τον σύντροφό της, αλλά αισθάνεται σωματικά βαριά και ξαπλώνει. Η Καρολάιν την έχει ναρκώσει με μια ουσία που την παραλύει σωματικά αλλά έχει τις αισθήσεις της. Σύντομα ο Ρόμπερτ επιστρέφει με τον Κόλιν και του λέει ότι η Μαίρη θα πεθάνει εκτός αν ο Κόλιν συμμορφωθεί με τις επιθυμίες τους. Ο Κόλιν συμφωνεί και ο Ρόμπερτ και η Καρολάιν αρχίζουν να τον γδύνουν και να τον φιλούν. Ανίκανη να αντιδράσει, η Μαίρη παρακολουθεί τον Ρόμπερτ που κόβει τον καρπό του Κόλιν με ένα ξυράφι και λιποθυμά.

Όταν συνέρχεται στο νοσοκομείο, μαθαίνει ότι ο Κόλιν είναι νεκρός. Ο Ρόμπερτ και η Καρολάιν εξαφανίστηκαν. Η αστυνομία την ενημερώνει ότι τέτοια εγκλήματα συμβαίνουν συχνά. 

Διασκευή
Το 1990 το μυθιστόρημα διασκευάστηκε σε ταινία (The Comfort of Strangers) σε σενάριο του Χάρολντ Πίντερ και σκηνοθεσία του Πολ Σρέιντερ, στην οποία πρωταγωνιστούσαν οι Ρούπερτ Έβερετ, Κρίστοφερ Γουόκεν, Έλεν Μίρεν και Νατάσα Ρίτσαρντσον. Η ταινία διαδραματίζεται στη Βενετία.

 Μετάφραση στα ελληνικά 
 Ξένοι στη Βενετία, μετάφρ. Νίκος Σακαλίδης, εκδ. Σέλας, 1991 

Παραπομπές

Κατηγορία:Μυθιστορήματα του Ίαν ΜακΓιούαν
Κατηγορία:Μυθιστορήματα που έγιναν ταινίες